NDR คาดกำไรปีนี้ต่ำกว่าปีก่อน-เล็งเพิ่มส่งออกไปอินเดีย
NDR คาดกำไรปีนี้ต่ำกว่าปีก่อน มุ่งเน้นการวิจัยและพัฒนาผลิตภัณฑ์ใหม่-ขยายตลาดในอินเดียเพิ่มขึ้น มั่นใจว่าจะยังบรรลุเป้าหมายที่จะมีรายได้ 1 พันล้านบาทได้ในปี 60 
9 พ.ย. 2558

บริษัท เอ็น.ดี.รับเบอร์ จำกัด (มหาชน) หรือ NDR ระบุว่า บริษัทคาดว่าปีนี้บริษัทจะสามารถรักษารายได้ให้ไม่ต่ำกว่าปีที่แล้ว แต่ในแง่ของผลกำไรคงจะไม่สูงเท่ากับปีที่แล้ว หลังในช่วง 9 เดือนแรกปีนี้มีกำไรสุทธิเพียง 24.83 ล้านบาท ลดลงจาก 38.77 ล้านบาทในช่วงเดียวกันของปีก่อน เป็นผลจากสภาวะตลาดในประเทศที่หดตัวลง และยังคงไม่ดีขึ้นในไตรมาส 3/58
นอกจากนี้ยังเผชิญกับการหดตัวของตลาดมาเลเซียอย่างมีนัยสำคัญในไตรมาส 1/58 เนื่องจากการเปลี่ยนแปลงระบบภาษีในประเทศมาเลเซีย รวมถึงมีการคิดค่าเสื่อมราคาที่สูงขึ้นในปี 58 เมื่อเทียบกับปีก่อนหน้า เนื่องจากการบันทึกทรัพย์สินเครื่องจักรและอาคารโรงงานในปีนี้ ตลอดจนมีขาดทุนอัตราแลกเปลี่ยนในไตรมาส 3/58 จำนวน 1.8 ล้านบาท
อย่างไรก็ดีหากดูแนวโน้มในปี 58 จะเห็นได้ว่าบริษัทมีผลการดำเนินงานที่ดีขึ้นในทุกไตรมาส ตั้งแต่ไตรมาส 1/58 จนถึงไตรมาสปัจจุบัน ซึ่งเป็นผลจากสภาวะตลาดมาเลเซียที่กลับมาเป็นปกติ หลังจากหดตัวอย่างมากในไตรมาส 1/58 และการส่งออกที่มากขึ้น โดยบริษัทเร่งส่งสินค้าไปอินเดียตั้งแต่เดือนส.ค.58 และเพิ่มยอดส่งออกไปยังอินเดียเพิ่มขึ้นทุกเดือน
อย่างไรก็ดี บริษัทยังมุ่งเน้นการวิจัยและพัฒนาผลิตภัณฑ์ใหม่ รวมทั้งมุ่งขยายตลาดในอินเดียเพิ่มขึ้น ทำให้มั่นใจว่าจะยังคงสามารถบรรลุเป้าหมายที่จะมีรายได้ 1 พันล้านบาทได้ในปี 60 ตามเป้าหมาย
 